Pa praat ná seuntjie met tuinslang afgespuit word | Maroela Media
Die ouers van die driejarige seuntjie wat Maandag glo met 'n tuinslang afgespuit is in die snerpende winterkoue nadat hy sy broek bevuil het, wil graag met die rolspelers by die Rustenburgse kleuterskool vergader waar die voorval plaasgevind het.
Maroela Media en die ouers van die seuntjie het egter verneem die skoolhoof is Dinsdag in die hospitaal opgeneem weens 'n toestand wat glo nie verband hou met die herrie wat oor die kleuterskool se kop losgebars het nie.
"Ek wil met almal praat wat Maandag daar was en presies uitvind wat gebeur het en gaan dan besluit watter stappe om verder te doen. Maar ek waarborg jou stappe sal gedoen word," het die seun se 38-jarige pa Woensdag aan Maroela Media gesê.
Die ouers se name word weerhou om die kind se identiteit te beskerm. Volgens die pa, wat al 20 jaar in dié Noordwes-dorp woon en in die konstruksiebedryf werk, verskil die weergawe van die voorval wat sy 36-jarige vrou Maandag by die kleuterskool gehoor het, met die weergawe wat Annelie Nel (52) verskaf het. Nel, 'n weduwee van Rustenburg, het die foto van die seuntjie en 'n inskrywing op sosiale media gedeel in 'n poging om die seuntjie se ouers op te spoor.
"Die skoolhoof het my vrou Maandag, op die koudste dag van dié jaar, presies om 12:49 gebel en gesê ons seun het 'n glipsie gehad en sy sien daar is nie ekstra kleertjies in sy sak nie. My vrou het geantwoord dit is nie 'n probleem nie; sy sal klere skool toe bring, want ons bly skaars vyf minute se ry van daar af."
Toe die ma daar aankom, hoor sy haar seun in die agtergrond huil. "Toe sy daar kom, sit hy buite in die koue net met 'n oranje handdoekie om hom. My vrou het hom aangetrek en huis toe gevat, maar het toe nog nie presies geweet wat gebeur het nie. Die skoolhoof het wel gesê hulle het hom skoongemaak met warmwater wat met 'n tuinslang uit die kombuis gekom het. Hulle het hom glo om die hoek afgespuit omdat hulle hom die vernedering wou spaar om hom voor die ander maatjies in die badkamer skoon te maak."
Die seuntjie het daarna aan sy ma gesê hy was badkamer toe om te "piepie", maar sy maag het gespoel en hy kon dit nie keer nie en dat hulle hom daarna buite skoongemaak het.
Die skoolhoof het die ma Maandagaand gebel om te hoor of die seuntjie, een van 'n tweeling, beter voel en die ouers vermoed dit is nadat die bom op sosiale media ontplof het – hulle was toe nog nie eens bewus daarvan nie.
"Snaaks genoeg, Maandagaand voel ons ons seun is koorsig. Ons het in daai stadium nog nie geweet dat hy glo met koue water buite in die koue afgespuit is nie. Ons het besluit as hy die volgende dag nog koors het, dat ons hom dokter toe sal vat, maar hy het darem verbeter."
Die ma het die volgende oggend [Dinsdag] die foto en Nel se plasing op Facebook raakgesien nadat dit soos 'n veldbrand versprei en sosialemediaverbruikers warm onder die kraag gehad het. "Toe sy dit sien, het sy dadelik skool toe gery en ons kinders gaan haal. Die skoolhoof was nie daar nie. 'n Ander juffrou wou nog verduidelik, maar my vrou het net die seuns gevat en gery. Sy het my seuntjie weer uitgevra en hy het in sy eie woorde gesê hy is met 'n tuinslang met koue water gespuit."
Die ouers het Dinsdagmiddag met Nel vergader om presies te hoor wat sy en haar kollega gesien het.
Maroela Media het vroeër berig Nel en 'n kollega wat 'n onderwyseres is, het by die kleuterskool stilgehou om aanwysings te vra toe hulle die voorval gesien het. Nel se kollega het 'n foto daarvan geneem en Nel het die toesighouer wat vir haar aanwysings gegee het gesê sy gaan die voorval nie daar los nie. Nel-hulle kon nie dadelik die seun bereik nie, aangesien daar elektriese heinings tussen hulle was. Sy het wel die eienaar van die perseel, by wie die skoolhoof die gebou huur, gebel en daarvan ingelig voor sy later die plasing op Facebook gemaak het.
Volgens die pa soek hulle antwoorde oor wat gebeur het. "Ons wou daarna met die skoolhoof, die onderwyseres wat toesig gehou het of enigiemand wat verantwoordelikheid kan vat praat, maar al ons oproepe is geïgnoreer. Ons het later gehoor die skoolhoof is in die hospitaal. Ons is steeds bereid om met hulle te praat. Ek wil uit hulle monde hoor wie het vir wie opdrag gegee om dit doen, waarna ons sal besluit op die volgende stappe," het die pa gesê.
"Ek dink die werker het bloot 'n opdrag uitgevoer van iemand wat gesê het om my kind buite te gaan afspuit. Die hoof en toesighouers was daar en hulle moes my seun hoor huil het en geweet het iets is nie reg nie. Ek twyfel sterk dat die werker dit uit haar eie sou doen."
Die pa is van mening die skoolhoof het slegs opgetree nadat Nel die toesighouer met verdere stappe gedreig het. "Ons kon gister, toe ons met Annelie [Nel] vergader het, sien die foto is om 12:46 geneem. My vrou het eers 12:49 die oproep van die skoolhoof gekry. Ek glo nie hulle sou iets gesê het as Annelie nie uitgekom het met die foto waar my seun naak in die koue staan, ná hy huilend afgespuit is nie."
Volgens die pa het hy albei sy seuns uit die skool uitgehaal. Sedert Maandagaand het hulle nog geen terugvoer van enigiemand by die skool gehad nie en hy het onderneem om 'n klagte by die departement van onderwys aanhangig te maak sodat die voorval verder behoorlik ondersoek kan word.
Die ouers het hul dank aan Nel betuig. "Ons is baie dankbaar vir wat sy gedoen het. Mense dreig haar oor naamskending en om die foto af te haal aangesien dit 'kinderpornografie' is, maar ek het my toestemming gegee dat sy die foto daar kan hou. My seun is onherkenbaar en 'n mens kan glad nie sy geslagsdele sien nie. Ons wil nou net die skool se weergawe hoor."
Die pa het gesê sy seuns, wat in November vier jaar oud word, was in die skool sedert hulle een jaar oud was en hulle het nog nooit onraad vermoed nie. Die egpaar het ook 'n negejarige dogter.
"My seun is darem heeltemal gesond en speel met sy boetie. Hy lyk darem nie te erg getraumatiseerd nie, maar ons praat nie oor die voorval voor hom nie," het die pa bygevoeg.
Die skoolhoof kon Woensdag steeds nie vir kommentaar bereik word nie en haar telefoon was afgeskakel. Die eienaar van die perseel waarop die kleuterskool geleë is, het aan Maroela Media gesê net die skoolhoof is in die posisie om kommentaar te lewer en sal dit glo doen as sy gesond genoeg is.
Anéll Engelbrecht, die hoof van die Koeitjies en Kalfies-kleuterskool in Centurion wat die afgelope nege jaar 'n kleuterskool met 'n plaasatmosfeer bedryf, het Woensdag aan Maroela Media gesê sy het simpatie vir die skoolhoof.
"Ek het jare se ervaring daarin. Die skoolhoof kan nie elke sekonde oral wees nie en is afhanklik van hul personeel. Wie ook al opdrag gegee het dat die kind so afgespuit word, moet streng aangespreek word."
Sy het gesê voor sy haar eie kleuterskool begin het, het sy by verskeie ander kleuterskole gewerk, maar nog nooit het sy gesien dat kleuters met tuinslange, al is daar glo warm water in, gespuit word om hulle skoon te kry ná 'n glipsie nie.
"By ons vat ons die kinders badkamer toe, haal die doek of broekie af en maak met 'n warm lappie of wet wipes skoon voor skoon klere aangetrek word. Dit is glad nie standaard praktyk om 'n tuinslang te gebruik nie," het Engelbrecht gesê.
Sy het gesê sy sien geen rede hoekom die seun nie in die badkamer skoongemaak kon word nie, veral in die winter wanneer dit so koud is.
GEEN, MAAR GEEN VERSKONING KAN AANGEVOER / AANVAAR WORD VIR DIE GEDRAG VAN DIE KLEUTERSKOOL PERSONEEL!!! Siestog ek kan in my geestesoog sien hoe bibber die arme ou seuntjie van die koue. kindermishandeling op sy ergste!
Ek wat self 'n ouer is sal dit total en al verloor. Die skool verdien dit wat hulle kant toe kom. Dit is onder geen omstandighede menslik om so iets aan te vang nie. Hoeveel ander kinders moes by die skool deur dieselfde gegaan het?? SKAAM JULLE DOOD!!!!
Korrek. As dit warm water was, sou daar stoom ontstaan het in die bittere koue lug. Dit is duidelik 'n lieg.
Ek het self twee kleingoed in 'n kleuterskool (2jr en 3jr oud) en ek SIDDER om te sien dat hierdie tipe dinge gebeur terwyl jy jou VOLLE vertroue in die personeel van so instansie plaas om vir jou kinders NA DIE BESTE van hulle vermoe te sorg. Dit is uiters swak en maak dat ander ouers van jong kinders ook nou anders na hul kinders se skole begin kyk. Noem my maar paranoies, maar ek is liewer bang jan as dooie jan in hierdie opsigte.
My hart breek vir daai seuntjie. Hulle wil hom nie "verneder voor die ander kinders nie". WAT IS MEER VERNEDEREND AS DIT? Om met 'n tuinslang afgespuit te word soos 'n hond? So jammer vir die klein mannetjie. Ek is self 'n ma, kinders is meer sensitief as wat mense hulle krediet gee. Stem saam met Uvonka, dis kindermishandeling.